Black (sanger) - Wikipedia
Black was die verhoognaam van Colin Vearncombe (1962–2016), 'n Engelse sanger wat in die laat 1980's met treffers soos Sweetest Smile, Wonderful Life en Everything's Coming Up Roses 'n tyd lank sukses op die hoofstroommark behaal het. William Ruhlmann, 'n Amerikaanse musiekkritikus en skrywer, het Vearncombe as 'n "sanger en liedjieskrywer met 'n rokerige stem" beskryf wat met sy "gesofistikeerde jazz-popliedjies en sy dramatiese stemkwaliteite êrens tussen Bryan Ferry en Morrissey lê".
Liverpool, Engeland, Verenigde Koninkryk
Stem, kitaar, klawerbord
A&M Records Ugly Man
Black het sy musikale loopbaan met twee onafhanklike vrystellings begin - Human Features (1981), wat deur Rox Records versprei is, en More than the Sun wat in die volgende jaar op die rakke verskyn het en waarmee hy 'n platekontrak by WEA Records losgeslaan het.
In 1982 het Black die geleentheid gekry om saam met die Britse popgroep Thompson Twins tydens hulle Quick Step and Side Kick-konsertreeks te toer. Met sy kombinasie van lewendige musiekinstrumente soos slagwerk en kitaar, sintetiseerders en spoel-tot-spoel-klankbande het Black dadelik die belangstelling van gehore en kritici gewek.
Black se eerste opname vir WEA was Hey Presto waarmee hy in 1984 ook buite die Verenigde Koninkryk bekendheid verwerf het. So is dié enkelsnit ook in Australië vrygestel. In die video, wat vir hierdie liedjie geskiet is, het die satelliet-musiekkanaal Music Box sentraal gestaan. 'n Heropname van More than the Sun is as tweede en laaste WEA-enkelsnit vrygestel. Daarna is Black se kontrak gekanselleer.
Colin Vearncombe tydens 'n konsert in Birkenhead, Engeland op 22 Maart 2007
1985 was 'n moeilike jaar vir Vearncombe. Hy het oor sy ervarings in Wonderful Life gereflekteer, 'n satiriese liedjie in 'n mineurtoon wat deur die onafhanklike plateetiket Ugly Man Records vrygestel is. Dié enkelsnit het die belangstelling van groter etikette gewek, en uiteindelik kon Vearncombe 'n kontrak met A&M Records onderteken. Dit sou die beginpunt van 'n suksesvolle internasionale loopbaan wees. Sy eerste enkelsnit Everything's Coming Up Roses het in die Britse trefferlys nie hoër as nommer 78 geklim nie, maar met die opvolger Sweetest Smile kon Black vir die eerste keer die Britse trefferlys se top-tien haal. Sy derde enkelsnit, 'n heropname van Wonderful Life, het internasionaal 'n massiewe treffer geword. Die album, wat onder dieselfde titel in 1987 verskyn het, was eweneens suksesvol en het gunstige reaksie by musiekkritici ontlok.
Saam met die volgende twee albums, Comedy (1988) en Black (1991), het Black wêreldwyd meer as twee miljoen plate verkoop. Vearncombe het in dié tyd met die Sweedse sangeres Camilla Griehsel getrou, 'n vroeëre lid van die groep One 2 Many. Black het gaandeweg ontnugter geraak oor sy sakeverhouding met 'n groot plateetiket en uiteindelik sy eie onafhanklike uitgewer Nero Schwarz gestig. Die etiket se naam is afgelei van die Italiaanse en Duitse terme vir "swart" ("black"). In 1993 het Black sy album Are We Having Fun Yet? vrygestel.
Black het daarna 'n lang pouse geneem en eers weer in 1999 'n reeks opnames onder sy werklike naam vrygestel. Vir die album Between Two Churches, wat in November 2005 verskyn het, het Vearncombe weer sy verhoognaam gebruik. Vier jaar later het twee verdere albums verskyn. The Given, wat op 4 Julie vrygestel is, kon aanvanklik gratis op Vearncombe se webtuiste afgelaai word. Water On Stone, wat op 17 November op die rakke verskyn het, was Black se eerste ateljee-album in vier jaar. In September 2011 het Vearncombe die album Any Colour You Like vrygestel.
In 2003 het Colin Vearncombe hom met sy gesin in Schull in die Suidwes-Ierse graafskap Cork gevestig. Hy is ná 'n motorongeluk naby Cork-lughawe in Ierland op 10 Januarie 2016 met ernstige kopbeserings hospitaal toe gevat en in 'n intensiewe eenheid opgeneem. Op 26 Januarie is die sanger as gevolg van 'n breinedeem in Cork se universiteitshospitaal oorlede. Hy word oorleef deur sy vrou, Camilla Griehsel, en drie seuns.